b'\n_START_ARTICLE_\nTatjana Pregl Kobe\n_START_SECTION_\n\xc5\xbdivljenje\n_START_PARAGRAPH_\nTatjana Pregl Kobe, rojena Punger\xc4\x8dar, je bila rojena v Mariboru, a od leta 1948 \xc5\xbeivi v Ljubljani. Po kon\xc4\x8dani Osnovni \xc5\xa1oli Angele Ocepek na \xc5\xa0ubi\xc4\x8devi je obiskovala \xc5\xa0entvi\xc5\xa1ko gimnazijo. Leta 1966 se je vpisala na Filozofsko fakulteto v Ljubljani, na \xc5\xa1tudij umetnostne zgodovine in primerjalne knji\xc5\xbeevnosti, kjer je v treh letih opravila obvezne izpite pri Du\xc5\xa1anu Pirjevcu in Antonu Ocvirku in absolvirala. Leta 1978 je diplomirala na Oddeleku za  umetnostno zgodovino pri Nacetu \xc5\xa0umiju s temo Slovenska knji\xc5\xbena ilustracija._NEWLINE_Je \xc4\x8dlanica Dru\xc5\xa1tva slovenskih pisateljev, Dru\xc5\xa1tva umetnostnih zgodovinarjev Slovenije, Dru\xc5\xa1tva likovnih kritikov Slovenije in slovenske sekcije Mednarodne zveze likovnih kritikov \xe2\x80\x93 AICA.\n_START_SECTION_\nDelo\n_START_PARAGRAPH_\nZaposlila se je leta 1970 pri Zalo\xc5\xbebi Mladinske knjige, kjer je bila knji\xc5\xbena urednica do leta 1974, nato pa leta 1974 - 1978 novinarka Mladine. Od leta 1978 je bila samostojna ustvarjalka do upokojitve leta 2009._NEWLINE_Do leta 2011 je iz\xc5\xa1lo ve\xc4\x8d kot 60 njenih knjig iz podro\xc4\x8dja umetnostne zgodovine, likovne kritike, poezije in literature za otroke. Nekatere monografije, pesni\xc5\xa1ke zbirke in zgodbe za otroke so prevedene v tuje jezike (monografija Lila Prap, Zrela semena, Porcelanaste sanje, Nisi in si, Kdo bi popravil luno?)_NEWLINE_Je direktorica Zalo\xc5\xbebe Edina d. o. o., ki je bila ustanovljena leta 1995 v Ljubljani. Zalo\xc5\xbeba izdaja posebne ve\xc4\x8djezi\xc4\x8dne knji\xc5\xbene bibliofilske publikacije, grafi\xc4\x8dne mape, likovne kataloge in monografije, pesni\xc5\xa1ke zbirke in tudi knjige za otroke. Pomembnej\xc5\xa1i bibliofilski zbirki sta Dvanajst in Svit.'